RISSKOV: For et år siden samlede borgere underskrifter ind for at få genåbnet et stoppested for letbanen ved Den Permanente Badeanstalt i Risskov.

Onsdag var debatten nået helt ind i byrådet på forslag fra Enhedslisten og Alternativet, der mener, at mange flere vil kunne benytte området uden at bidrage til biltrafik og parkeringskaos på Salonvejen.

Teknisk rådmand Bünyamin Simsek (V) tog positivt imod forslaget.

- Der er mange hensyn, men også mange fordele. Det er kendt, at der er store parkeringsproblemer derude, så det vil være rigtigt fint med stop derude. Det kan dog få driftsmæssige konsekvenser ved et stoppested, fordi det tager tid at stoppe.

Medforslagsstiller Keld Hvalsø (EL) sendte sagen i teknisk udvalg for at set på muligheden.

Ango Winther (S) betegnde det som et "hammergodt forslag".

- Det bør være en mulighed at lave et stop, og lad os få analyseret hvad der er op og ned.

Der var også ros til forslaget fra SF, Radikale, DF og Konservative, LA og Venstre.